Bandaríski Matrix leikarinn Keanu Reeves hefur verið ráðinn í stað Bond leikarans breska Daniel Craig til að leika aðalhlutverkið í réttardramanu The Whole Truth . Daniel þurfti skyndilega frá að hverfa í apríl , aðeins fimm dögum áður en tökur áttu að hefjast , en engin skýring hefur verið gefin á brotthvarfi hans . Aðrir helstu leikarar , þau Renée Zellweger , Gabriel Basso og Gugu Mbatha-Raw , eru þó enn um kjurrt . Myndin fjallar um verjanda , sem Reeves mun leika , sem berst fyrir því að fá ungling sýknaðan af ákæru um að hafa myrt auðugan föður sinn . Leikstjóri myndarinnar er Courtney Hunt ( Frozen River ) og handrit skrifar Nicholas Kazan . Tökur hefjast í júlí í New Orleans í Bandaríkjunum . Síðasta mynd Reeves var samúræjamyndin 47 Ronin , og næst má berja hann augum í myndinni Knock , Knock and Passengers . Þá mun hann leika í þriðju Bill & Ted myndinni bráðlega . The Whole Truth kemur í bíó á næsta ári .